O‘zbekiston Respublikasi Hukumatining ayrim qarorlariga chet davlat fuqarolari va fuqaroligi bo‘lmagan shaxslarning O‘zbekiston Respublikasida bo‘lishi tartibini takomillashtirishga qaratilgan o‘zgartirishlar kiritish to‘g‘risida

Chet davlat fuqarolari va fuqaroligi bo‘lmagan shaxslarning O‘zbekiston Respublikasiga kelishi va ketishi, shuningdek, O‘zbekiston Respublikasida bo‘lishini tartibga solish tizimini yanada takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirishlar kiritilsin. 
 2. O‘zbekiston Respublikasi Ichki ishlar vazirligi manfaatdor vazirlik va idoralar bilan birga mazkur qaror asosida joriy etilayotgan tartibga muvofiq, O‘zbekiston Respublikasiga kelish-ketish tartibini hamda bu yerda bo‘lish qoidalarini buzib yashayotgan chet el fuqarolari va O‘zbekiston Respublikasida doimiy yashamaydigan fuqaroligi bo‘lmagan shaxslarni aniqlash hamda qonunchilik hujjatlariga muvofiq O‘zbekiston Respublikasi hududidan chiqarib yuborish choralarini ko‘rsin.
 3. Mazkur qaror 2021-yil 10-sentabrdan e’tiboran kuchga kiradi.
 4. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Vazirlar Mahkamasining 1996-yil 21-noyabrdagi 408-son qarori bilan tasdiqlangan Xorijiy fuqarolar va fuqaroligi bo‘lmagan shaxslarning O‘zbekiston Respublikasiga kelishlari va O‘zbekiston Respublikasidan ketishlari tartibining 65-bandi o‘z kuchini yo‘qotgan deb hisoblansin.
 2. Vazirlar Mahkamasining “O‘zbekiston Respublikasida chet el fuqarolari va fuqaroligi bo‘lmagan shaxslarni ro‘yxatga olish tartibini soddalashtirish chora-tadbirlari to‘g‘risida” 2020-yil 28-sentabrdagi 593-son qaroriga 4-ilovasi 2-bandida: 
 uchinchi xatboshida “64 va 65 bandlar” so‘zlari “64-band” so‘zlari bilan almashtirilsin;
 oltinchi — to‘qqizinchi xatboshilar chiqarib tashlansin.